Onsdag ettermiddag klokken 1800 hadde Bergen kommune kalt inn beboere i Fløenbakken og Årstadgeilen til nok et informasjonsmøte.

Det var diskusjon i forkant av møtet om hvorvidt pressen skulle få være til stede eller ikke. Det store flertallet av beboere sa ja til dette, og pressen fikk bli.

Her fikk de endelig svar på om boligen deres må vike når Bybanen skal legges i tunnel til Kronstad via Haukeland eller ikke.

– Det sørlige alternativet er vår faglige anbefaling til byens politikere, sier Rune Herdlevær i fagetaten ti minutter etter at møtet har startet.

Mange hus må rives

Prosjektleder for Bybanen, Solveig Mathiesen forteller på møtet av mange bygg må rives for å få plass til det sørlige alternativet for Bybanen.

– Byggene ved Bergen båtforening må rives, og byggene for tidligere Damsgård karosseri må rives. Fløenbakken 27, 29 og 31 må også rives. Byggingen får dessuten konsekvenser for hager og friområder i området, og parsellhagen må også graves opp. Den skal tilbakeføres, sier Mathiesen til beboerne på møtet.

Nye boliger kan bygges etter etableringen av Bybanen, og før byggingen starter skal det gjennomføres arkeologiske utgravinger.

– Det er større tekniske utfordringer ved det nordre alternativet. Det skyldes usikre grunnforhold og risiko for setningsskader ved valg av nordre alternativ.

– Anleggsperioden er også mer utfordrende ved dette alternativet, sier hun.

Flere merknader

Fagetaten har fått inn flere merknader til planforslagene.

Blant annet har beboere ønsket utredning av Kronstadsporet. Bymiljøetaten ønsker nordre alternativ om det er gjennomførbart, mens byantikvaren mener søndre alternativ er den beste løsningen for kulturminner.

Også Hordaland fylkeskommune anbefaler også det søndre alternativet, som fagetaten altså går inn for.

Fylkeskommunen legger vekt på bedre linjeføring, mindre risiko ved flom og at søndre alternativ er mer skånsomt for kulturlandskapet.

Astrid Sirnes i Ressursgruppen for Kronstadsporet etterlyste en vurdering av Kronstadsporet som alternativ.

– Vi vil gjerne vite hvorfor Kronstadsporet overhodet ikke er nevnt. Da ville vi unngått rasering av et bomiljø, riving av flere boliger og bygg, sa hun engasjert.

Beboernes rettigheter

Bybanen utbygging informerte om rettighetene til dem som får boligene sine revet. Beboer Gunn Anita Gjøen har barn i skolekretsen, og familien vil få huset revet.

– Vi lurer på hvor langt vi må forvente å flytte. Vi har barn som vil fortsette å få gå på skolen sin og nær venner. Vil dere ta hensyn til gjenanskaffelsesverdi når erstatning skal utmåles, spurte hun på møtet.

– Takst er gjenanskaffelsesverdi i et fungerende boligmarked, ifølge bybanen utbygging.

– Levd lenge med usikkerhet

Helt siden oktober i fjor har mange beboere i de to områdene levd med usikkerhet om skjebnen til deres hjem.

På et informasjonsmøte i fjor høst fikk de nemlig vite at hjemmene deres kan står i fare når trinn 4 av Bybanen skal bygges.

Prosjektleder for Bybanen, Solveig Mathiesen, la frem to aktuelle alternativer for tunnelåpningen ved Møllendal:

TRINN 4 AV BYBANEN Planforslag for traseen Fyllingsdalen- Bergen sentrum legges frem i løpet av høsten 2016.

Grunneiere, offentlige instanser og berørte vil da få anledning til å uttale seg.

Det anbefales i planprogrammet at følgende trasé legges til grunn for reguleringsplanarbeidet:

Traseen kobles på dagens bybanetrasé sør for Nonneseter og fortsetter langs Store Lungegårdsvann til Fløen.

Fra Fløen til Kronstad skal det vurderes tre varianter for trasé og holdeplasser.:

Variant A benytter eksisterende Kronstadtunnel, som må utvides. Holdeplassen plasseres i fjell et sted mellom Kvinneklinikken og Haukeland hotell.

Variant B vil gå i ny tunnel under Møllendalselven med holdeplass under bakken ved sykehusparken.

Variant C vil gå i ny tunnel under Møllendalselven og Haukelandsveien, med holdeplass enten i dagen eller under bakken nord for sykehuset.

Variantene er ulike med hensyn til bruk av Kronstadsporet og plassering av holdeplasser ved Fløen og Haukeland sykehus.

Det forventes politisk vedtak av reguleringsplanen sommeren 2017.

Planlagt byggestart er i 2018. Kilde: Bybanen utbygging/Bergen kommune

Det nordre alternativet går i tunnel under Årstadgeilen 1, 3, 5, 7, 9, 11 og 13. Hvor mange boenheter som blir berørt er foreløpig usikkert.

Det søndre alternativet vil føre til at løsmassene over tunnelinnslaget må fjernes, og de tolv boenhetene i Fløenbakken 27, 29 og 31, samt Fløen parsell, må fjernes.

Flere beboere i Fløenbakken har dannet Ressursgruppen for Kronstadsporet og har jobbet for å få fagfolkene og politikerne til å vurdere et tredje alternativ: Bybane på Kronstadsporet. Alternativet tar blant annet i bruk den eksisterende Kronstadtunnelen.

Har kjøpt fire boliger

BA skrev onsdag at Bybanen utbygging, som er eid av Hordaland fylkeskommune, allerede før trasévalget er avgjort har kjøpt fire boliger i Fløenbakken nummer 27 og 31.

Bybanen Utbygging har brukt til sammen 25 millioner kroner på boligkjøp i Fløenbakken så langt.

– Jeg følte meg presset til å selge, selv om det er her jeg vil bo. Frykten for at boligen min skal bli revet, ble for stor, sa en av beboerne der til BA.

Saken skal opp til politisk behandling i bystyret i juni.